# Job Lec'hvien

Job Lec’hvien :
| Anv ofisiel | Joseph Lec'hvien |
| Anv pluenn | Job Lec'hvien Job Kergrist |
| Obererezh | Beleg Embanner Troer |
| Ganedigezh | e 1919 e Plaeraneg, Breizh |
| Marv | e 2015 e Sant-Brieg, Breizh |
| Yezh skrivañ | Brezhoneg |
| Enorioù | Priz Langleiz (1988) Urzh an Erminig (1996) |
| Oberennoù pennañ ||
| Abati Koad-Maloen Diverradur katekiz an Iliz Katolik (Troidigezh) Kanennoù Santel Testamant kozh (Troidigezh) ||
| kemmañ |
Job Lec'hvien, bet ganet e Plaeraneg (Goueloù) e 1919 ha marvet e Sant-Brieg d'an 29 a viz Mezheven 2015, a voe ur beleg katolik hag ur skrivagner breizhat.

## Buhez

Bugel ur familh a beizanted katolik e voe Job Lec'hvien, niz an Aotrou Pêr-Mari Lec'hvien, a voe drouklazhet e dibenn an Eil brezel-bed. Mont a reas d'ar skol kentañ-derez e Landreger e ti ar frered, da Skolaj Sant-Jozef Lannuon war-lerc'h, ha kenderc'hel a reas gant e studioù doueoniezh e kloerdi Sant-Brieg. Beleget e voe e 1945.
Rener skol Sant-Pêr (skolaj Diwan hiziv an deiz) e Plijidi eus 1945 da 1970. Sikour a roe da Skol an Emsav evit sevel stajoù Plijidi. Kemeret en doa perzh en FLB er bloavezhioù-se. Toullbac'het e voe en abeg da gement-se.
Eus 1970 betek ar bloavezhioù 1990 e voe person Kergrist-Moeloù ha Tremargad, hag unan eus diazezerien an Union Sportive Kergristoise. Alies e voe tredeog war tachenn mell-droad Kermablouz.
Resevet en doa ar Priz Langleiz e 1988 evit e droidigezh eus ar Bibl. E 1996, evit e droidigezh eus ar Bibl (Testamant Kozh) ivez, e voe roet dezhañ Kolier an Erminig a-gevret gant André Lavanant, Pierre Le Treut ha Rita Morgan Williams.
Edo o chom en ti-retred Gwazh-Mikael e Landreger, kent mont da di-retred ar Sedrezenn e Sant-Brieg. Aet eo d'an Anaon d'an 29 a viz Mezheven 2015.

## Oberennoù

Labouret en doa da sikour e geneil Pêr ar Gall person kozh Eviaz ha Tremargad goude, evit troidigezh hag embannadur ar Bibl (Testamant Kozh) e brezhoneg diwar an dornskrid en hebraeg eus an trede kantved goude Jezuz-Krist. Luskañ Embannadurioù an Tour Tan a reas ivez, gant Pêr ar Gall, arbennikaet war an embann skridoù relijiel. Embannet en doa kanaouennoù relijiel e 1988 en e levr Kanennoù Santel.
Ur studiadennig en doa embannet a-zivout abati Koad-Maloen l e 1993.
Treiñ a reas katekiz an Iliz katolik a-bezh (1992), kemeret en doe perzh en aozadur ul levr-oferenn gant komision etreeskoptiel al liderezh e brezhoneg e 2011 ; treiñ a reas buhez sent Breizh, sant Samzun, Sant Tudual, Propr eskopti Sant-Brieg ha Treger e 2007, ha prosez santelezhadur Sant Erwan, diwar al latin. Gant "Kanennoù santel" e kinnige un doare rimet eus ar Salmoù.
E 2014 e voe embannet e droidigezh eus Diverradur Katekiz an Iliz katolik gant Imbourc'h (255 p.).
Troet en deus meur a destenn a zo chomet diembann betek-henn ha miret gant Embannadurioù Penkermin. Embannet eo bet e labour kenaozañ Ar Bibl e 2018 gant an ti-embann-se.

## Notennoù ha daveoù

* ↑ Gw. Notennig ar BNF e galleg
* ↑ Frañsez Favereau, Lennegezh ar brezhoneg en ugentvet kantved, trede levrenn, pajenn 220
* ↑ "Evel kellies all a veleien eus Treger eo bet harzet ha serret gant paotred an FLB kentañ", Lennegezh ar brezhoneg en XXvet kantved, Frañsez Favereau, trede levrenn, pajenn 220
* ↑ An Tour Tan
* ↑ Ar Bibl troet e brezhoneg, Penkermin, 2018.(ISBN 978-2-9541574-0-5)
| Porched Breizh – Adkavit pennadoù ha rummadoù Wikipedia a denn da Vreizh. | Porched al Lennegezh – Gwelit ar pennadoù hag ar rummadoù diwar-benn al lennegezhioù. |